Fyrsta fult ravmagnaða ferjan í heiminum, Ampere, varð sett í sigling í Sognefjørðinum í Noregi í 2015. Fríggjadagin í hesi vikuni fer norska stjórnin at leggja fram uppskot um nýggja veðurlagsætlan. Innanríkis skipaferðsla og fiskivinnan skulu minka útlátið við einari helvt áðrenn 2030 sæð í mun til útlátið í 2005. -Tað gevur norsku sjóvinnuni stórar møguleikar. Noreg er ein sjófarandi tjóð við ernum siðaarvi. Grøna skiftið gevur skipasniðgevum nýggjar og spennandi avbjóðingar, eins og umhvørvistøkni-vinnan og arbeiðsfólk á norskum skipasmiðjum eisini fáa spennandi avbjóðingar, stendur í viðmerkingunum til nýggja uppskotið í Stórtinginum. Maritima vinnan í Noregi vísir á, at Noreg longu nú er frammarlaga í grønu broytingini á fleiri økjum innan skipaferðslu. -Fyrsta fult ravmagnaða ferjan í heiminum, Ampere, varð sett í drift í Sognefjørðinum longu í 2015, og tað var úrslitið av einari sonevndari menningarætlan, sum tað almenna stuðlaði, vísir vinnan á. Í 2020 vórðu 26 ferjusambond í Noregi ravmagnaði, og í 2022 er ætlanin, at 70 ravmagnsferjur skulu vera í rakstri í Noregi.